復用前韻送不羣歸黄蘖見因禪師
作者：釋德洪
朝代：宋

paragraphs: 幽尋忽覺暗香吐，竹西知有梅花塢。
一枝試摘與君看，念君明日當離楚。
戞然飛去若驚鴻，棄擲自嗟如卧鼓。
遥知旅枕生清夢，夢到江南春好處。
蒼杉拂雲煙翠深，爲弔大雄山下虎。
我識山中因褊頭，骨目清堅貌淳古。
便欲閒提折脚鐺，柏子庵邊結茅住。
行看談笑起雲門，海上横行如乃祖。